CELEX: 52017PC0659
Language: sk
Date: 2017-11-10
Title: Návrh VYKONÁVACIE ROZHODNUTIE RADY, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli10. 11. 2017
            COM(2017) 659 final
            2017/0296(NLE)
            Návrh
            VYKONÁVACIE ROZHODNUTIE RADY,
            ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Listom, ktorý Komisia zaevidovala 3. júla 2017, Lotyšsko požiadalo o povolenie naďalej uplatňovať opatrenie odchyľujúce sa od článku 287 smernice o DPH, ktoré mu umožňuje oslobodiť od DPH zdaniteľné osoby, ktorých ročný obrat nepresahuje určitý strop. Po opätovnom posúdení uplatňovania predchádzajúceho stropu Lotyšsko žiada o zníženie stropu pre oslobodenie od dane z 50 000 EUR na 40 000 EUR.
            
            
               O žiadosti predloženej Lotyšskom Komisia v súlade s článkom 395 ods. 2 smernice o DPH informovala ostatné členské štáty listami z 13. septembra 2017. Listom zo 14. septembra 2017 Komisia oznámila Lotyšsku, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na vstupoch.
            
            
               Podľa článku 287 bodu 10 smernice o DPH môže Lotyšsko oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 17 200 EUR v národnej mene pri prepočítacom kurze platnom v deň jej pristúpenia. Vykonávacím rozhodnutím Rady 2010/584/EÚ
                  2
                sa Lotyšsku povolilo, aby uplatňovalo vyšší strop a aby tak oslobodilo od DPH zdaniteľné osoby, ktorých ročný obrat nepresahuje sumu 50 000 EUR. Platnosť tohto opatrenia bola predĺžená vykonávacím rozhodnutím Rady 2014/796/EÚ
                  3
               , ktorého účinnosť sa skončí 31. decembra 2017. Lotyšsko žiada o predĺženie platnosti opatrenia od 1. januára 2018 a zároveň o zníženie stropu pre oslobodenie od dane z 50 000 EUR na 40 000 EUR.
            
            
               Podľa informácií, ktoré Lotyšsko poskytlo, by zníženie stropu pre DPH z 50 000 EUR na 40 000 EUR malo za následok zvýšenie počtu zdaniteľných osôb registrovaných na účely DPH o 650, a to najmä v sektoroch právnických a účtovníckych služieb, maloobchodného predaja s výnimkou automobilov a motocyklov, pestovania plodín a chovu zvierat, poľovníctva a s tým súvisiacich služieb.
            
            
               Daň účtovaná na vstupe platiteľom DPH, ktorých ročný obrat v roku 2015 nepresiahol sumu 40 000 EUR, vo všeobecnosti presahovala DPH splatnú do štátneho rozpočtu, takže výdavky štátu na výber DPH od týchto osôb by prekročili očakávanú výšku príjmov, ktoré sa majú prijať.
            
            
               Okrem toho, keďže je súčasný strop 50 000 EUR platný v Lotyšsku skôr vyšší než vo všetkých referenčných krajinách, a najmä v porovnaní so susednými krajinami (45 000 EUR v Litve a 40 000 EUR v Estónsku), stropy pre DPH sa prehodnotili. Prínosy zo zníženia nákladov daňovej správy a nákladov na dodržiavanie predpisov boli pozorne posúdené so zreteľom na narušenie hospodárskej súťaže spôsobené rozdielnym zaobchádzaním s daňovníkmi, ktorí nedosahujú strop DPH, a tými, ktorí ho prekračujú.
            
            
               Zdaniteľné osoby, ktorých obrat nepresahuje daný strop, budú mať stále možnosť zaregistrovať sa na účely DPH.
            
            
               Keďže je Lotyšsko už sedem rokov oprávnené oslobodiť od DPH zdaniteľné osoby, ktorých ročný obrat nepresahuje strop 50 000 EUR, a vzhľadom na to, že prehodnotilo situáciu, nižší strop sa javí ako prijateľný. Navrhuje sa preto, aby sa Lotyšsku umožnilo znížiť strop pre oslobodenie od dane pre MSP z 50 000 EUR na 40 000 EUR do 31. decembra 2020 alebo do nadobudnutia účinnosti smernice o prahu ročného obratu, ktorý zdaniteľná osoba nemôže presiahnuť, aby mohla byť oslobodená od DPH, podľa toho, ktorý dátum nastane skôr.
            
            
               •Súlad s existujúcimi ustanoveniami v tejto oblasti politiky
            
            
               Podobné výnimky sa udelili aj iným členským štátom. Belgicku
                  4
                bol udelený strop 25 000 EUR, Luxembursku
                  5
                bol udelený strop 30 000 EUR, Poľsku
                  6
                a Estónsku
                  7
                bol udelený strop 40 000 EUR, Litve
                  8
                strop 45 000 EUR, Slovinsku
                  9
                strop 50 000 EUR a Taliansku
                  10
                bol udelený strop 65 000 EUR.
            
            
               Výnimky zo smernice o DPH by mali byť vždy časovo obmedzené, aby sa dali posúdiť ich účinky. Ustanovenia článkov 281 až 294 smernice o DPH, ktoré sa týkajú osobitnej úpravy pre malé podniky, sú navyše v súčasnosti predmetom preskúmania. Ako sa uvádza v akčnom pláne v oblasti DPH
                  11
                a v pracovnom programe Komisie na rok 2017
                  12
               , návrh Komisie v podobe komplexného balíka zjednodušení má byť predložený do konca roku 2017.
            
            
               Navrhuje sa preto, aby sa platnosť opatrenia predĺžila do 31. decembra 2020 alebo do nadobudnutia účinnosti smernice, ktorou sa menia ustanovenia smernice o DPH týkajúce sa osobitnej úpravy pre malé podniky.
            
            
               •Súlad s ostatnými politikami Únie
            
            
               Opatrenie je v súlade s cieľmi Únie pre malé podniky, ako sa uvádzajú v oznámení Komisie „Najskôr myslieť v malom“ – iniciatíva „Small Business Act“ pre Európu
                  13
               , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP a zjednodušili tak existujúce regulačné prostredie.
            
         
         
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to dosiahnuť zjednodušenie pre ďalšie malé zdaniteľné osoby a pre daňovú správu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je výnimka zo spoločných pravidiel v oblasti DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh je založený na žiadosti predloženej Lotyšskom a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               
                  Návrhom vykonávacieho rozhodnutia Rady sa Lotyšsku povoľuje, aby naďalej oslobodzovalo od DPH zdaniteľné osoby, ktorých ročný obrat nepresahuje sumu 40 000 EUR. Osoby, ktorých zdaniteľný obrat nepresahuje daný strop, sa nemusia zaregistrovať na účely DPH, a tak sa v dôsledku opatrenia zníži ich administratívna záťaž, keďže nebudú musieť viesť záznamy o DPH ani podávať daňové priznania k DPH.
               
            
            
               Strop 40 000 EUR nebude mať podľa Lotyšska žiadny významný vplyv na výber príjmov z DPH. Z analýzy daňových priznaní k DPH, ktoré podali hospodárske subjekty s ročným obratom od 40 000 do 50 000 EUR, naopak vyplýva, že zavedením stropu vo výške 40 000 EUR na účely registrácie pre DPH sa celkové príjmy z DPH zvýšia o 5,9 mil. EUR.
            
            
               4.VPLYV NA ROZPOČET
            
         
         
            
               Návrh nemá vplyv na rozpočet EÚ, pretože Lotyšsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89.
            
            
               5.ĎALŠIE PRVKY
            
            
               Návrh obsahuje doložku o ukončení platnosti.
            
            
               2017/0296 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  14
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 287 bodu 10 smernice 2006/112/ES môže Lotyšsko oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nie je vyšší ako ekvivalent sumy 17 200 EUR v národnej mene pri prepočítacom kurze platnom v deň jeho pristúpenia.
            
            
               (2)Vykonávacím rozhodnutím Rady 2010/584/EÚ
                  15
                sa Lotyšsku povolilo uplatňovať ako výnimku do 31. decembra 2013 oslobodenie od dane pre zdaniteľné osoby, ktorých ročný obrat nepresahoval sumu 50 000 EUR. Platnosť tohto opatrenia bola predĺžená vykonávacím rozhodnutím Rady 2014/796/EÚ
                  16
                a uplynie 31. decembra 2017.
            
            
               (3)Listom, ktorý Komisia zaevidovala 3. júla 2017, Lotyšsko požiadalo o povolenie uplatňovať opatrenie odchyľujúce sa od článku 287 bodu 10 smernice 2006/112/ES, aby mohlo naďalej uplatňovať výnimku z článku 287 bodu 10 smernice 2006/112/ES a tiež znížiť strop pre oslobodenie na 40 000 EUR. Na základe uvedeného opatrenia by uvedené zdaniteľné osoby boli oslobodené od určitých alebo všetkých povinností súvisiacich s DPH uvedených v kapitolách 2 až 6 hlavy XI smernice 2006/112/ES.
            
            
               (4)V súlade s článkom 395 ods. 2 smernice 2006/112/ES Komisia listom z 13. septembra 2017 informovala o žiadosti predloženej Lotyšskom ostatné členské štáty. Listom zo 14. septembra 2017 Komisia oznámila Lotyšsku, že má všetky informácie potrebné na posúdenie danej žiadosti.
            
            
               (5)Keďže by mal tento nižší strop mať za následok obmedzenie povinností súvisiacich s DPH, a tým aj zníženie administratívnych nákladov pre malé podniky, Lotyšsku by sa malo povoliť uplatňovanie opatrenia na obmedzené obdobie. Zdaniteľné osoby by mali mať naďalej možnosť zvoliť si všeobecnú úpravu DPH.
            
            
               (6)Keďže články 281 až 294 smernice 2006/112/ES, ktorými sa riadi osobitná úprava pre malé podniky, sú predmetom preskúmania, je možné, že smernica, ktorou sa menia uvedené ustanovenia smernice 2006/112/ES, preto nadobudne účinnosť pred tým, než uplynie platnosť výnimky.
            
            
               (7)Na základe informácií, ktoré Lotyšsko poskytlo, bude mať nižší strop len zanedbateľný vplyv na celkovú sumu daňových príjmov vybraných na stupni konečnej spotreby.
            
            
               (8)Výnimka nemá žiadny vplyv na vlastné zdroje Únie pochádzajúce z dane z pridanej hodnoty, pretože Lotyšsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89
                  17
               ,
            
         
         
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 287 bodu 10 smernice 2006/112/ES sa Lotyšskej republike povoľuje oslobodiť od DPH zdaniteľné osoby, ktorých ročný obrat nepresahuje 40 000 EUR.
            
            
               Článok 2
            
            
               Toto rozhodnutie nadobúda účinnosť dňom jeho oznámenia.
            
            
               Toto rozhodnutie sa uplatňuje od 1. januára 2018 do 31. decembra 2020 alebo do nadobudnutia účinnosti smernice, ktorou sa menia články 281 až 294 smernice 2006/112/ES, ktorými sa riadi osobitná úprava pre malé podniky, podľa toho, čo nastane skôr.
            
            
               Článok 3
            
            
               Toto rozhodnutie je určené Lotyšskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 347, 11.12.2006, s. 1.
               
               
                  
                     (2)
                  Vykonávacie rozhodnutie Rady 2010/584/EÚ z 27. septembra 2010, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 256, 30.9.2010, s. 29).
               
               
                  
                     (3)
                  Vykonávacie rozhodnutie Rady 2014/796/EÚ zo 7. novembra 2014, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 46).
               
               
                  
                     (4)
                  Vykonávacie rozhodnutie Rady (EÚ) 2015/2348 z 10. decembra 2015, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 330, 16.12.2015, s. 51).
               
               
                  
                     (5)
                  Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7).
               
               
                  
                     (6)
                  Vykonávacie rozhodnutie Rady (EÚ) 2016/2090 z 21. novembra 2016, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 324, 30.11.2016, s. 7).
               
               
                  
                     (7)
                  Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33).
               
               
                  
                     (8)
                  Vykonávacie rozhodnutie Rady 2014/795/EÚ zo 7. novembra 2014, ktorým sa predlžuje uplatňovanie vykonávacieho rozhodnutia 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 44).
               
               
                  
                     (9)
                  Vykonávacie rozhodnutie Rady (EÚ) 2015/2089 z 10. novembra 2015, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 302, 19.11.2015, s. 107).
               
               
                  
                     (10)
                  Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (11)
                  Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH „K jednotnému priestoru EÚ v oblasti DPH – čas rozhodnúť sa“, v Bruseli 7. apríla 2016, COM(2016) 148 final.
               
               
                  
                     (12)
                  Pracovný program Komisie na rok 2017 – Vytvorenie Európy, ktorá chráni, posilňuje a obraňuje, v Štrasburgu 25. októbra 2016, COM(2016) 710 final.
               
               
                  
                     (13)
                  KOM(2008) 394 z 25. júna 2008.
               
               
                  
                     (14)
                  Ú. v. EÚ L 347, 11.12.2006, s. 1.
               
               
                  
                     (15)
                  Vykonávacie rozhodnutie Rady 2010/584/EÚ z 27. septembra 2010, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 256, 30.9.2010, s. 29).
               
               
                  
                     (16)
                  Vykonávacie rozhodnutie Rady 2014/796/EÚ zo 7. novembra 2014, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 46).
               
               
                  
                     (17)
                  Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).